הכדורגליות האלופות שלנו
קבוצת הקטרגל בנות של בית הספר רופין, "האקדמיה לכדורגל", שהוקמה רק השנה, זכתה באליפות הארצית בקטרגל באולמות לבתי הספר התיכוניים, שנערכה בבית מכבי בראשל"צ.
הקבוצה ניצחה את בנות תיכון מר אליאס מאעבלין בתוצאה 10:0. עימנואל אברהמי נבחרה למצטיינת המשחק. עשר שחקניות ב"אקדמיה לכדורגל"הן תלמידות כיתות י'-יב' בבית הספר רופין (קריית החינוך ע"ש בן גוריון).המתאמנות בחלקן עברו לבית הספר רופין מתיכונים אחרים בעמק, דוגמת מעיין שחר ורמות ים, ואף מחוץ לעמק, כדי להיות באקדמיה החדשה בכדורגל, שנפתחה במסגרת בית הספר ובעידוד המועצה ומימונה.
מאמן הקבוצה הוא אלון תם, שמאמן גם את קבוצות הנערות והבוגרות במועדון כדורגל הבנות בעמק חפר.
מירב מרר-לוי, מנהלת קבוצת הנערות ואימא של שחקנית מהקבוצה, קשת מרר-לוי, סיפרה על האימונים המפרכים שעוברות השחקניות: "בעוד רוב בנות הנוער בגילן מקדישות את הזמן ללימודים ולמבחני בגרות, השחקניות של קבוצת הקט רגל קמות כמעט מדי בוקר לאימון ומשלימות את הלימודים שהן מפסידות על חשבון הזמן הפנוי שלהן, בצהריים".
השחקניות מתחילות שלוש פעמים בשבוע את יום הלימודים באימוני בוקר, ומהשעה השלישית כל אחת משתלבת ביום הלימודים. בצהרים הן נפגשות במועדונית שהקצה בית הספר, אוכלות ארוחת צהרים מזינה (ע"פ תפריט של תזונאית המועדון) מקבלות טיפולי פיזיותרפיה וחיזוקים ומכינות שעורי בית.
בנוסף, הן מקבלות שיעורים פרטניים ממורי בית הספר במקום אלה שהפסידו באימוני הבוקר. אחר הצהרים יוצאות הנערות לאימונים ומשחקי ליגה במסגרת קבוצת הנערות המשחקות בליגה של ההתאחדות לכדורגל בישראל.
חלק מהשחקניות המוכשרות מהאקדמיה לכדורגל מתאמנות ומשחקות כחריגות גיל במועדון כדורגל הבנות של עמק חפר, שפתח בשנה שעברה קבוצת בוגרות מעל גיל 18 בליגה הלאומית של ההתאחדות לכדורגל. הקבוצה רצה כל העונה במקום הראשון, והיא בדרך לאליפות ולעלייה לליגת העל בעונה הבאה.
את מועדון כדורגל הבנות בעמק חפר והיוזמה לפתיחת האקדמיה בתיכון רופין הקימו ההורים של השחקניות עימנואל וגבריאל אברהמי, אירית ואברתי, שחזרו לארץ מארה"ב לפני כ-6 שנים, לאחר שהות של 10 שנים בלוס אנג'לס. עימנואל השתלבה בתחילה במועדון הבנים שבעמק חפר (השנתון שלה עדיין אפשר זאת) אולם עוד באותה שנה היא הלהיבה את החברות והבנות סביבה וכך נוצרה הקבוצה הראשונה.
האקדמיה לכדורגל בנות נפתחה רק השנה וזכתה באליפות אחרי שהשתתפה בתחרות מחוז מקדימה, בה ניצחו הנערות את השחקניות של טייבה ויהוד ועלו לאליפות ארצית בראשל"צ.
אחרי הזכייה בתואר אלופת המדינה הגיעה ראשת המועצה ד"ר גלית שאול לפגישה עם שחקניות האקדמיה ובירכה אותן על הזכייה: ""נערות שמוצאות זמן לאימונים ארוכים ולספורט, לצד לימודים ובגרויות, ראויות לעוד כמה גביעים. תמשיכו במצוינות – זוהי הרוח החינוכית של עמק חפר."